"Explicaţii trebuie să dea şefii Poliţiei Române, cei care au fost prezenţi, contemporani cu aceste vremuri. Părerea mea, de data aceasta ca părinte, este foarte categorică, trebuie să ne asumăm şi să avem responsabilitatea să recunoaştem, mai ales când aceste lucruri se întampla în curtea noastră", a declarat Carmen Dan, la Antena 3.

Ministrul de Interne a confirrmat informaţiile apărute în presă, potrivit cărora porecla poliţistului Eugen Stan era printre colegi "Violatorul".

"Aşteptam în primul rând o ieşire publică a conducerii Poliţiei Române. Am primit cu întarziere informaţiile, trebuia conştientizat că este o situaţie extrem de gravă, chiar dacă nu ştiam că e implicat un poliţist. Toţi colegii îi spuneau <Violatorul> şi nimeni nu a avut nicio reacţie", a mai spus Carmen Dan.

Eugen Stan, agent al Brigăzii de Poliţie Rutieră şi şoferul lui Emanuel Vornicu, a fost depistat ca fiind autorul unor fapte de agresiune sexuală asupra a doi minori. Surse judiciare au declarat, pentru Mediafax, că, la percheziţii, au fost găsite hainele pe care bărbatul suspectat de fapte de pedofilie le-a purtat în ziua în care în care a agresat sexual doi minori într-un lift. Acesta va fi testat psihiatric.

Bărbatul este acuzat de trei fapte de agresiune sexuală. Este vorba despre două fapte comise la începutul acestui an, când doi minori, fraţi, au fost agresaţi în liftul unui bloc din Drumul Taberei, scenele fiind suprinse de camerele de supraveghere.

O altă faptă este din 2012, când o fetiţă de 7 ani (la acel moment) a fost urmărită de bărbat în timp ce se întorcea de la şcoală şi agresată sexual. La acel moment au fost furnizate imagini cu agresorul, surprinse de camerele de supraveghere, însă acesta nu a fost identificat.

Testele ADN au confirmat că Stan este autorul agresiunii din 2012.

Potrivit avocatului lui Eugen Stan, acesta a recunoscut faptele. Surse judiciare au precizat că în ambele situaţii bărbatul a spus că nu a făcut nimic rău, doar şi-a arătat afecţiunea faţă de minori, întrucât iubeşte copiii.